Brevveksling

mellem Verdenssundhedsorganisationen (WHO) og Kommissionen for De Europæiske Fællesskaber om udbygning og styrkelse af samarbejdet

(2001/C 1/04)

A. BREV FRA VERDENSSUNDHEDSORGANISATIONEN

Inden for det seneste år har der været ført en række drøftelser mellem Verdenssundhedsorganisationen (WHO) og Kommissionen for De Europæiske Fællesskaber, hvor man på begge sider har understreget behovet for en yderligere udbygning og styrkelse af deres samarbejde. Mit besøg i Kommissionen kort tid efter mit valg som generaldirektør for WHO gav mig mulighed for at understrege betydningen af, at der indledes et så nært samarbejde som muligt mellem WHO og Kommissionen, ligesom besøget gav mulighed for at udpege en række politiske mål, som der kan arbejdes for i fællesskab, og en række procedurer for at sikre, at vort samarbejde gennemføres effektivt og hensigtsmæssigt.

Grundlaget for vort hidtidige samarbejde har været en brevveksling fra 1982 mellem De Europæiske Fællesskaber repræsenteret ved daværende kommissionsmedlem I. Richards og WHO, repræsenteret ved H. Mahler, den daværende generaldirektør. Denne brevveksling var en bekræftelse på en tidligere brevveksling mellem Kommissionen og WHO's regionalkomité for Europa, som blev afsluttet i 1972. I 1992 udsendtes en fælles hensigtserklæring af J. Prat, den daværende generaldirektør for GD I i Kommissionen og M. Abdelmoumène, den daværende vicegeneraldirektør for WHO, med henblik på en styrkelse af samarbejdet mellem Kommissionen og WHO. Samarbejdet mellem de to parter har siden da udviklet sig med stormskridt og har givet yderst tilfredsstillende resultater inden for en række områder, især sundhedsforskning, udviklingshjælp og humanitær hjælp, miljø, produkt- og fødevaresikkerhed og sikkerhed i forbindelse med kemiske stoffer, overvågning af overførbare sygdomme samt sundhedsovervågning.

Siden de tidligere brevvekslinger og også siden den fælles hensigtserklæring er der sket markante politiske, sociale, økonomiske, demografiske, miljømæssige og videnskabelige ændringer, disse ændringer har påvirket den måde, vi ser og handler på med hensyn til sundhed og sygdomme, og har givet os nye og mere komplicerede problemer og en række udfordringer, som vi hurtigt og beslutsomt bør tage op. WHO har for nylig gennemgået en radikal omstrukturering med henblik på at gøre organisationen mere effektiv og lydhør over for medlemmernes behov; på den anden side har Amsterdam-traktatens ikrafttræden givet Fællesskabet nye og mere vidtgående beføjelser inden for sundhedsområdet.

Kommissionen og WHO har opgaver og pligter, som strækker sig over hele verden. Selv om deres karakter, midler og procedurer afviger fra hinanden, har de ikke desto mindre fælles interesser inden for en lang række områder i forbindelse med sundhed. Og frem for alt har begge forpligtet sig til at stræbe efter et højt sundhedsbeskyttelsesniveau og en forbedring af sundheden. Deres effektive samarbejde inden for denne ændrede verden i stadig bevægelse kan betyde noget meget positivt ikke kun for medlemsstaterne i EU, som alle er medlemmer af WHO, men også for de øvrige lande, som er repræsenteret i WHO. Medlemsstaterne i EU og i WHO har gentagne gange understreget behovet for et sådant samarbejde og for ønsket om at undgå enhver unødvendig form for dobbeltarbejde i indsatsen til opnåelse af fælles mål.

Dette er grunden til, at jeg foreslår, at vi styrker og forstærker rammen for vort samarbejde gennem en ny brevveksling, både hvad angår områder og prioriterede opgaver og med hensyn til procedurer og aftaler. Denne ramme indgår i det vedlagte memorandum, hvor målene, de prioriterede områder, samarbejdsområderne og procedurerne, aktiviteterne og de praktiske forhold er beskrevet.

Jeg vil gerne foreslå, at dette brev og memorandum sammen med Deres svarskrivelse skal betragtes som en godkendelse fra begge sider af de foranstaltninger, som uden at foregribe en fremtidig indgåelse af en generel aftale med Det Europæiske Fællesskab vil afløse de aftaler, der blev indgået af Kommissionen og WHO med den tidligere brevveksling og den fælles hensigtserklæring. Disse foranstaltninger vil træde i kraft på datoen for Deres svar.

Med venlig hilsen

Gro Harlem Brundtland

Generaldirektør for WHO

B. BREV FRA KOMMISSIONEN FOR DE EUROPÆISKE FÆLLESSKABER

Jeg skal bekræfte modtagelsen af Deres brev om udbygning og styrkelse af samarbejdet mellem Verdenssundhedsorganisationen (WHO) og Kommissionen for De Europæiske Fællesskaber.

Også Kommissionen er af den opfattelse, at vi har brug for en fælles indsats for at ruste os til de hastige ændringer, der sker i hele verden, og som frembyder nye og meget store udfordringer for sundheden og de systemer, der er oprettet for at beskytte og forbedre sundheden. Deres indsats for at ændre strukturen, politikkerne og de prioriterede områder i WHO og for at styrke WHO's ledende rolle inden for sundhedsomådet og for at oprette indflydelsesrige partnerskaber til imødegåelse af disse udfordringer er al ære værd og fortjener vor støtte.

I traktaten om oprettelse af Det Europæiske Fællesskab er det et krav, at Fællesskabet bidrager til sikring af et højt sundhedsbeskyttelsesniveau. Med Amsterdam-traktatens ikrafttræden den 1. maj 1999 fik Det Europæiske Fællesskab nye beføjelser til at handle inden for områder, der direkte eller indirekte er relevante for sundheden. Især artikel 152 i EF-traktaten bestemmer, at der skal sikres et højt sundhedsbeskyttelsesniveau ved fastlæggelsen og gennemførelsen af alle Fællesskabets politikker og aktiviteter, og at Fællesskabets indsats skal være rettet mod at forbedre folkesundheden og forebygge sygdomme hos mennesker samt imødegå forhold, der kan indebære risiko for menneskers sundhed.

I artikel 152 gentages den bestemmelse, som blev indført med Maastricht-traktaten, hvorefter Det Europæiske Fællesskab er forpligtet til at fremme samarbejdet med de internationale organisationer, der beskæftiger sig med folkesundhed. Forud for Maastricht-traktatens ikrafttræden undertegnede vores udpegede delegerede i 1992 en hensigtserklæring, hvad De også har påpeget. I denne erklæring forudså man, at der ville blive indgået en rammeaftale mellem WHO og Kommissionen, ligesom der skulle oprettes et WHO-forbindelseskontor i Bruxelles.

Det er med glæde at jeg kan konstatere de fremskridt, der er gjort, ikke blot vedrørende disse to punkter, men også vedrørende spørgsmål om praktisk samarbejde, fælles arbejde og supplerende tiltag på mange sundhedsmæssigt relevante politikområder, som allerede i maj 1993 blev indgående beskrevet i en meddelelse fra Kommissionen. Efter offentliggørelsen af dette dokument blev vort samarbejde udbygget og styrket, og jeg vil gerne benytte denne lejlighed til at udtrykke min glæde over WHO's bidrag til Kommissionens arbejde; i forbindelse hermed har jeg med tilfredshed noteret mig, at De har til hensigt at styrke WHO's forbindelseskontor i Bruxelles, som De gav udtryk for under Deres besøg i Kommissionen i januar sidste år.

Kommissionen glæder sig over Deres forslag om at indlede en ny brevveksling om at fremme et nærmere samarbejde med WHO og opnå fremskridt i udformningen af alle de politikker og foranstaltninger, som vedrører Det Europæiske Fællesskab og WHO, og som kan mindske problemet med sådanne former for dødelighed og sygdomsfrekvens som kan undgås, fjerne sundhedsrisici, forbedre sundheden og sundhedssystemerne samt skabe grundlag for fremskridt i viden og teknologi til gavn for sundheden. Kommissionen mener i lighed med WHO, at begge parter i kampen for sådanne mål bør tilstræbe, at deres medlemsstater får det størst mulige udbytte, samtidig med at man respekterer forskelle i hver medlemsstats karakter, procedurer og midler, og at man skal gennemføre supplerende og koordinerede aktiviteter og undgå enhver unødvendig form for dobbeltarbejde. Kommissionen mener, at man nu i praksis bør tage skridt til at etablere den rette ramme for forbindelserne med WHO som afløsning for de rammer, der er fastlagt i den tidligere brevveksling og i førnævnte hensigtserklæring.

Det glæder mig derfor på vegne af Kommissionen for De Europæiske Fællesskaber at kunne meddele Dem, at jeg kan gå ind for de foranstaltninger, der er omtalt i memorandummet, og at dette sammen med Deres brev af ... og dette svar udgør det instrument, der gælder for forbindelserne mellem WHO og Kommissionen for De Europæiske Fællesskaber.

Med venlig hilsen

David Byrne

Medlem af Kommissionen

MEMORANDUM

om rammer for og aftaler vedrørende samarbejdet mellem Verdenssundhedsorganisationen (WHO) og Kommissionen for De Europæiske Fællesskaber

A. PRINCIPPER OG MÅL

1. Verdenssundhedsorganisationen (WHO) og Det Europæiske Fællesskab har fælles interesser med hensyn til sundhed og sundhedsrelaterede områder. Begge parter har forpligtet sig til at fremme og forbedre sundheden, at mindske antallet af sådanne former for dødsfald og aktivitetshæmmende handicap som kan undgås, at forebygge sygdomme og at bekæmpe potentielle sundhedsrisici. Begge har som mål at bidrage til en sikring af et højt sundhedsbeskyttelsesniveau og at få sundhed sat øverst på dagsordenen for den internationale udvikling, såvel i kampen mod fattigdom som på områderne miljøbeskyttelse, støtte til social udvikling og forbedring af leve- og arbejdsvilkår.

2. Både Kommissionen og WHO har inden for hver deres lovgivningsmæssige ramme som mål at opfylde behovene i deres medlemsstater og partnerlande ved at yde støtte til udvikling og sikring af effektive sundhedstiltag, et sundt miljø og effektive sundhedssystemer og ved at få de forskellige aktører og interessegrupper inden for sundhedsområdet til at danne samarbejds- og aktionsrelaterede partnerskaber, der skal give hjælp, dæmme op for kriser og hindre sygdomsudbrud samt videregive viden og ekspertise. Begge parter trækker på deres medlemsstaters ekspertise og ressourcer for at styrke virkningen af deres indsats og koordinere udformningen og gennemførelsen af sundhedspolitikken og de sundhedsrelaterede politikker. Begge tilstræber at få skabt harmoniske relationer og at undgå unødvendigt dobbeltarbejde i indsatsen for fælles mål. I deres partnerskab på sundhedsområdet udnytter WHO og Kommissionen de fortrin, de hver især har på forskellige felter.

3. WHO spiller en særlig rolle som fortaler for sundhed og rådgivning vedrørende alle former for sundhedsspørgsmål og ved at yde teknisk støtte inden for sundhedsområdet. Kommissionens rolle på sundhedsområdet er fastlagt i traktaten om oprettelse af Det Europæiske Fællesskab og er underlagt de særlige vilkår for kompetence og ansvar, der gælder for omfanget og karakteren af Kommissionens aktiviteter. I samarbejdet mellem de to organer skal der tages hensyn til forskellene i de institutionelle og praktiske forhold, der gælder for deres aktioner. De har hver deres styrke og fortrin, som bør indgå i deres samarbejde, for at deres aktioner på sundhedsområdet gensidigt kan supplere og styrke hinanden. At bege parter har deres egne prioriterede områder og hver deres arbejdsprogram, er ikke til hinder for, at de kan samarbejde og koordinere deres teoretiske og praktiske aktiviteter og sørge for, at der indføres praktiske ordninger for rutinemæssig eller ad hoc udveksling af oplysninger og erfaringer.

B. SAMARBEJDSOMRÅDER

1. Samtidig med at kravene om databeskyttelse overholdes, udarbejdes, indsamles, behandles og videregives pålidelige oplysninger og data til brug for nationale myndigheder, fagfolk og andre parter, som har interesse i sundhedsområdet, for at få et solidt grundlag for overvågningen af sundheden og sundhedsdeterminanterne, for at kunne udarbejde effektive politikker og foranstaltninger, for at gennemføre og evaluere implementeringsaktiviteter og for i tide at kunne indføre korrigerende aktioner.

2. Udarbejdelse af metodologier og redskaber til sundheds- og sygdomsovervågning, analyser af særlige sundhedsproblemer og sundhedsrelaterede problemer og udvælgelse heraf som mål for aktioner, vurdering og prioritering af sundhedstiltag samt støtte til udarbejdelse af sundhedssystemer.

3. En styrkelse af overvågningen af overførbare sygdomme og en forbedring af reaktionerne herpå.

4. Udveksling af informationer og erfaringer om evaluering af sundhedsvirkningerne af agenser i miljøet og af fastsættelsen af kriterier og retningslinier for sundhed og sundhedsrelaterede områder samt en videnskabelig og teknisk gennemgang heraf med henblik på et højt sundhedsbeskyttelsesniveau for at styrke og videreføre sundhedspolitikker vedrørende nedsættelse og fjernelse af risici.

5. Fremme af sundhedsrelateret forskning samt teknologisk udvikling med status over resultaterne heraf samt udarbejdelse af rådgivningstiltag vedrørende anvendelsen heraf inden for sundhedsområdet og sundhedsrelaterede områder.

6. Indsamling og koordinering af ressourcer til sundhedstiltag, hvor det er hensigtsmæssigt, i samarbejde med anerkendte aktører inden for dette område og samarbejde i krisesituationer, f.eks. som følge af naturkatastrofer.

7. Udveksling af eller udstationering af ansatte med henblik på gensidig information og udveksling af ekspertise.

C. PRIORITEREDE OMRÅDER

1. Med forbehold for andre spørgsmål, som kan få større betydning, eller som kræver øjeblikkelig opmærksomhed og aktion, og afhængig af resultaterne fra den regelmæssige fælles gennemgang, omfatter de prioriterede områder i samarbejdet:

1.1. Udarbejdelse af sundhedsindikatorer og indsamling og udbredelse af data om sundhedstilstanden samt sundhedspolitikker og -systemer og støtte til faktabaserede fremgangsmåder.

1.2. Sammenkædning af overvågningsnetværk for smitsomme sygdomme og sundhedsovervågning.

1.3. Udarbejdelse af metodologier og standarder for analyser og indberetninger samt rådgivning og planlægning som reaktion på udbrud især af malaria, hiv/aids, tuberkulose, nye sygdomme samt risici for antimikrobiel resistens.

1.4. Udvikling af fornuftige politikker og effektive systemer, der er udformet med henblik på bæredygtig sundhedsudvikling, herunder afhjælpning af fattigdom, en effektiv bekæmpelse af prioriterede sundhedsplager og -risici samt en kombineret indsats for at hjælpe udviklingslande og lande på vej mod markedsøkonomi.

1.5. Kriterier og retningslinier især om sikkerheds- og sundhedsbeskyttelse i forbindelse med fysiske, kemiske og biologiske agenser.

1.6. Sundhedsforskning og prioriterede områder inden for den teknologiske udvikling.

1.7. Nedsættelse af tobaksforbruget ved hjælp af forhandlinger om, vedtagelse og gennemførelse af en rammekonvention om tobakskontrol og udveksling af informationer og udbredelse af kendskab til eksempler på god praksis vedrørende bekæmpelse af rygning.

2. De aktiviteter, der skal gennemføres i forbindelse med disse prioriterede områder, vil blive aftalt på de møder, der er beskrevet i afsnit D, og kan eventuelt få følgende form:

2.1. Udveksling af informationer, dokumentation og erfaringer samt en styrkelse af samarbejdet vedrørende:

2.1.1. Udarbejdelse af kriterier og retningslinier.

2.1.2. Udarbejdelse af forskrifter og andre dokumenter, der er lovgivningsmæssigt relevante.

2.2. Oprettelse af databaser og forbedret adgang og anvendelse.

2.3. Rådgivning og teknisk støtte vedrørende sundhed og sundhedsrelaterede spørgsmål.

2.4. Udarbejdelse af rapporter.

2.5. Gennemførelse af analyser.

2.6. Finansiering af projekter.

2.7. Deltagelse i udvalg og arbejdsgrupper i overensstemmelse med de bestemmelser, der gælder for en sådan deltagelse.

2.8. Fælles gennemførelse af arbejdet med en passende fordeling af opgaverne mellem de to parter.

2.9. Fremskaffelse af ekspertise ved at udstationere personale.

D. PROCEDURER

WHO og Kommissionen for De Europæiske Fællesskaber er enige om at fastsætte og forpligte sig til følgende procedurer i forbindelse med deres samarbejde om aktiviteter:

1. Vedrørende forbindelserne mellem Kommissionen for De Europæiske Fællesskaber, Verdenssundhedskonferencen (World Health Assembly) og WHO's styrelsesråd (Executive Board)

1.1. Kommissionen vil blive opfordret til at deltage i møderne i Verdenssundhedskonferencen, i styrelsesrådet og i regionalkomitéerne og til at deltage i drøftelserne som observatør i henhold til disses respektive procedurer desangående.

1.2. Kommissionen vil få rapporterne fra Verdenssundhedskonferencen, styrelsesrådet og regionalkomitéerne og de rapporter, som generaldirektøren for WHO fremlægger for Verdenssundhedskonferencen og styrelsesrådet.

1.3. Kommissionen kan fremlægge memoranda for generaldirektøren, som tager afgørelse om behovet for og omfanget af disse memorandas udbredelse.

1.4. Generaldirektøren for WHO kan, efter at have konsulteret Kommissionen for De Europæiske Fællesskaber, gøre det ansvarlige styrelsesorgan i WHO opmærksom på spørgsmålet om Kommissionens deltagelse i det pågældende organs arbejde i særlige tilfælde, som f.eks. forhandling om internationale aftaler, og om De Europæiske Fællesskabers status i forbindelse med disse aftaler.

1.5. Hver af parterne vil opfordre den anden part til at deltage i arbejdet i udvalg og arbejdsgrupper, når der er spørgsmål, som WHO og Kommissionen har en fælles interesse i, på dagsordenen og i overensstemmelse med alle de bestemmelser, der gælder for en sådan deltagelse.

2. Vedrørende forbindelserne mellem generaldirektøren for WHO og Kommissionen

2.1. Generaldirektøren for WHO og det medlem af Kommissionen, der har folkesundhed som ansvarsområde, vil konsultere hinanden om spørgsmål af gensidig interesse, når det er nødvendigt. Denne konsultation bør først og fremmest tage sigte på at nå frem til en koordinering og i videst muligt omfang anvende de relevante forskrifter og andre dokumenter, som er vedtaget af den ene eller begge parter.

2.2. Generaldirektøren for WHO og det medlem af Kommissionen, der har folkesundhed som ansvarsområde, vil sammen med højtstående embedsmænd fra begge parter som en generel regel deltage en gang om året i en udveksling af synspunkter og i en gennemgang af relevante aktiviteter og aktuelle og fremtidige arbejdsplaner for at gøre status over samarbejdet mellem Kommissionen og WHO og for yderligere at styrke dette samarbejde.

2.3. Generaldirektøren for WHO og det medlem af Kommissionen, der har folkesundhed som ansvarsområde, vil indføre passende foranstaltninger for at sikre tæt kontakt og et nært samarbejde mellem de to parters embedsmænd. Med henblik herpå udpeger hver part en højtstående embedsmand, som følger udviklingen i samarbejdet, og som fungerer som kontaktperson og koordinator i denne forbindelse.

3. Supplerende praktiske aftaler

3.1. Generelt vil der blive afholdt møder en gang om året mellem direktøren for folkesundhed i Kommissionens generaldirektorat for sundhed og forbrugerbeskyttelse sammen med højtstående tjenestemænd fra de tjenestegrene, der beskæftiger sig med de spørgsmål, som omfattes af memorandummet, og Kommissionens kontaktperson på den ene side og regionaldirektørerne, særlig den for Europa ansvarlige regionaldirektør, gruppelederne samt WHO's kontaktperson på den anden side; her vil man se på de fremskridt, man har gjort mht. de prioriterede samarbejdsområder og udveksling af oplysninger og gennemgå fremtidige samarbejdsprojekter og fastlægge møder og arrangementer, hvor der er brug for samarbejde og koordination, samt udarbejde rapporter til det møde, som er nævnt under D.2.2.

3.2. Faste møder og ad hoc-møder kan afholdes mellem de to parters tjenestemænd med meddelelse til og så vidt muligt deltagelse af kontaktpersonerne; møderne dækker praktiske spørgsmål inden for samarbejdet, især gennemførelse af projekter og deltagelse i udvalg, grupper og arbejdsgrupper samt udarbejdelse af dokumenter.

4. Finansiel støtte

4.1. Samarbejdet mellem Kommissionen og WHO kan bestå i, at Kommissionen og WHO giver finansiel støtte til projekter, som gennemføres af en tredje part, eller i at Kommissionen giver finansiel støtte til aktiviteter, som gennemføres af WHO. Udviklingen i de projekter, som gennemføres som et finansielt samarbejde, vurderes på de møder, der henvises til under D.2.2 og D.3.

4.2. Kommissionens finansielle støtte til aktiviteter, som gennemføres af WHO, skal være i overensstemmelse med "Aftale mellem De Forenede Nationer og Det Europæiske Fællesskab om principperne for Kommissionens finansiering eller medfinansiering af programmer og projekter, som forvaltes af De Forenede Nationer", som trådte i kraft den 9. august 1999, og aftalen om kontrolklausulen mellem Det Europæiske Fællesskab og De Forenede Nationer, som trådte i kraft den 1. januar 1995; disse kan begge blive ændret eller præciseret ved aftale mellem Kommissionen og WHO, særligt på baggrund af ændringer eller præciseringer i aftalerne mellem Fællesskabet og De Forenede Nationer.

Aktiviteter, som Kommissionen støtter finansielt, skal være underlagt aftaler vedrørende specifikke projekter.